(Ortografía tradicional) Te cꞌu riꞌ ri Jesús xucꞌut rib jumul chic chquiwäch ru tijoxelab chiꞌ ri mar re Tiberias.
Je waꞌ xuban chucꞌutic rib:
Conojel waꞌ junam e cꞌolic.
Ri tat Simón Pedro,
ri tat Tomás ri cäbix Gemelo che,
ri tat Natanael ri aj Caná re Galilea,
ri quieb u cꞌojol ri tat Zebedeo,
xukujeꞌ quieb chic chque ru tijoxelab ri Jesús.
Ri tat Simón Pedro xubij chque:
Quineꞌ chuchapic cär,
—xcha chque.
Ri e areꞌ xquibij che:
Ri uj xukujeꞌ cujeꞌ awucꞌ,
—xecha che.
Xebeꞌ cꞌut,
xeboc pa jun barco,
man cꞌo tä cꞌu cär xquichap pa ronojel ri jun akꞌab riꞌ.
Aretak tajin cäpe ru sakiric,
ri Jesús xucꞌut rib chquiwäch chiꞌ ri mar,
are cꞌu ru tijoxelab man xquichꞌob taj chi are ri Areꞌ.
Te riꞌ xubij chque:
¡Ix achijab!
¿A mat cꞌo ri i chapom?
—xcha chque.
Ri e areꞌ xechꞌawic,
xquibij:
Man cꞌo taj,
—xechaꞌ.
Te riꞌ xubij ri Jesús chque:
Chiqꞌuiäka ri cꞌat pa ru wiquiäkꞌab ri barco,
cꞌo cꞌu na ri quichapo,
—xcha riꞌ chque.
Jeꞌ cꞌu xcaꞌno.
Te riꞌ man xecowin tä chi cꞌu che resaxic lok ri cꞌat chapäbal cär pa ri jaꞌ rumal chi sibalaj xnoj ri cꞌat che tak cär.
Te riꞌ ri tijoxel ri sibalaj lokꞌ chuwäch ri Jesús xubij che ri tat Pedro:
¡Are ri Kajaw Jesús!
—xcha che.
Xuwi xuta waꞌ ri tat Simón Pedro chi are ri Kajaw Jesús,
xucoj ri ratzꞌiak rumal chi resam waꞌ.
Xuqꞌuiäk cꞌu bi rib pa ri jaꞌ.
Ri niqꞌuiaj tijoxelab chic xeopan chiꞌ ri ulew chupam ri barco,
qui jururem ri cꞌat nojinak che tak cär.
Xa cꞌu cien metros xecꞌoji wi che ru chiꞌ ri ulew.
Aretak xebel pa ri barco,
teꞌ xquilo cꞌo jun kꞌakꞌ nucꞌum,
cꞌo cꞌu jun cär pa ri rachak kꞌakꞌ,
xukujeꞌ e cꞌo jujun caxlan wa.
Ri Jesús xubij chque:
Cheicꞌama lok jujun chque ri cär ri cꞌä teꞌ xechaptaj iwumal,
—xcha chque.
Xpaki cꞌu ri tat Simón Pedro pa ri barco,
xresaj cꞌu lok ri jun cꞌat chapäbal cär nojinak che tak cär.
Xujururej cꞌu lok waꞌ chiꞌ ri ulew.
¡Nojinak cꞌu ri cꞌat!
E cꞌo jun ciento rucꞌ cawinak oxlajuj nimak tak cär chupam.
Pune sibalaj e qꞌuia ri cär,
ri cꞌat man xtꞌokopin taj.
Te riꞌ xubij ri Jesús chque:
Chixsaꞌj,
chixwok baꞌ,
—xcha chque.
Man cꞌo tä cꞌu jun chque ru tijoxelab xuchajij animaꞌ xutaꞌ che jachin ri Areꞌ rumal chi conojel quetam chi are ri Kajaw Jesús.
Te cꞌu riꞌ ri Jesús xkeb cucꞌ,
xucꞌam cꞌu ri caxlan wa,
xuya chque.
Jeꞌ xukujeꞌ xuban rucꞌ ri cär.
Are urox mul waꞌ ri xucꞌut rib ri Jesús chquiwäch ru tijoxelab aretak ya cꞌastajinak chic chquixol ri cäminakib.
Aretak xtijtaj ri qui wa re akꞌabil,
ri Jesús xutaꞌ che ri tat Simón Pedro,
xubij che:
Simón,
u cꞌojol ri tat Jonás,
¿a kas lokꞌ na quinawil in chquiwäch conojel tak waꞌ?
—xcha che.
Ri tat Pedro xchꞌawic,
xubij:
Jeꞌ,
je riꞌ,
Wajaw.
Etam yaꞌ la chi cwaj la,
—xcha che.
Ri Jesús xubij che:
Cheayukꞌuj baꞌ ri alaj tak nu chij,
—xcha che.
Chucamul chic xutaꞌ che:
Simón,
u cꞌojol ri tat Jonás,
¿a kas lokꞌ na quinawilo?
—xcha che.
Ri tat Pedro xchꞌawic,
xubij che:
Jeꞌ,
Wajaw.
Etam yaꞌ la chi cwaj la,
—xcha che.
Ri Jesús xubij che:
Cheayukꞌuj baꞌ ri nu chij,
—xcha che.
Churox mul chic xutaꞌ che:
Simón,
u cꞌojol ri tat Jonás,
¿a kas quinawaj?
—xcha che.
Ri tat Pedro xbisonic rumal chi xutaꞌ che churox mul we kas lokꞌ chuwäch,
xubij cꞌu che:
Wajaw,
etam la ronojel.
Etam yaꞌ la chi kas cwaj la,
—xcha che.
Ri Jesús xubij che:
Cheayukꞌuj baꞌ ri nu chij,
—xcha che.
Kas tzij quinbij chawe,
chi aretak at ala na,
ri at xacoj ri awatzꞌiak,
xateꞌc jawijeꞌ ri xawaj xateꞌ wi.
Aretak cꞌut catrijobic,
cayuk na ri a kꞌab,
jun chi cꞌut cäcojow na ri awatzꞌiak chawij,
catucꞌam cꞌu na bi chilaꞌ jawijeꞌ ri man cawaj tä wi,
—xcha che.
Ri Jesús xubij waꞌ we tzij riꞌ chubixic che jas u wäch cämical ri curik na ri tat Pedro,
cunimarisaj cꞌu na u kꞌij ri Dios.
Te cꞌu riꞌ xubij che:
¡Tasaꞌj wucꞌ!
—xcha che.
Aretak xcaꞌy ri tat Pedro chrij,
xrilo chi teren ri tijoxel chquij ri sibalaj lokꞌ chuwäch ri Jesús,
ri xtꞌuyi chuxcut ri Jesús chiꞌ ri mesa aretak xcaꞌn ri qꞌuisbal wiꞌm re benak kꞌij,
ri xutaꞌ che ri Jesús,
xubij:
“Wajaw,
¿jachin riꞌ ri cäjachow na la?”
—xcha riꞌ.
Aretak ri tat Pedro xrilo,
xubij che ri Jesús:
Kajaw,
waꞌ we jun riꞌ,
¿jas ri cucꞌulmaj na ri areꞌ?
—xcha che.
Ri Jesús xchꞌawic,
xubij che:
We ri in cwaj chi cäcꞌasi na ri areꞌ cꞌä quintzelej na lok,
¿jas awe at che?
Ri at tasaꞌj wucꞌ,
—xcha che.
Xel cꞌu u tzijol waꞌ chquixol ri kachalal chi ri tijoxel riꞌ man cäcäm taj.
Man xubij tä cꞌu ri Jesús che chi man cäcäm taj,
xane xubij:
“We cwaj chi cäcꞌasi na ri areꞌ cꞌä quintzelej na lok,
¿jas awe at che?”
—xcha ri Jesús che ri tat Pedro.
Are cꞌu waꞌ ri tijoxel ri xukꞌalajisaj chi kas tzij waꞌ ri xutzꞌibaj canok.
Ketam cꞌut chi cubij ri kas tzij.
Sibalaj qꞌuia chi cꞌu na ri xuban ri Jesús.
We ta quetzꞌibax waꞌ chquijujunal,
quinchomaj chi man cubana tä ronojel ruwächulew che cꞌolibal que ri wuj ri quetzꞌibax na.
Amén.